CELEX: 32014R0801
Language: hu
Date: 2014-07-24 00:00:00
Title: A Bizottság 801/2014/EU végrehajtási rendelete ( 2014. július 24. ) a Menekültügyi, Migrációs és Integrációs Alap keretén belüli uniós letelepítési program szerinti források juttatására szolgáló mechanizmus ütemezésének és az ahhoz kapcsolódó végrehajtási feltételeknek a meghatározásáról

25.7.2014   
            
            
               HU
            
            
               Az Európai Unió Hivatalos Lapja
            
            
               L 219/19
            
         A BIZOTTSÁG 801/2014/EU VÉGREHAJTÁSI RENDELETE
   (2014. július 24.)
   a Menekültügyi, Migrációs és Integrációs Alap keretén belüli uniós letelepítési program szerinti források juttatására szolgáló mechanizmus ütemezésének és az ahhoz kapcsolódó végrehajtási feltételeknek a meghatározásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a Menekültügyi, Migrációs és Integrációs Alap létrehozásáról szóló, 2014. április 16-i 516/2014/EU európai parlamenti és tanácsi rendeletre (1) és különösen annak 17. cikke (8) bekezdésére,
   A Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról szóló, 2014. április 16-i 514/2014/EU európai parlamenti és tanácsi rendelet 59. cikkének (1) bekezdésével (2) létrehozott menekültügyi, migrációs és integrációs, valamint belső biztonsági alapokkal foglalkozó közös bizottsággal való konzultációt követően,
   mivel:
   
               (1)
            
            
               A tagállamok az 516/2014/EU rendelet 15. cikke (1) bekezdésének a) pontjával összhangban juttatott összegek mellett, kétévente letelepített személyenkénti kiegészítő összeget kapnak.
            
         
               (2)
            
            
               Meg kell határozni a kiegészítő összeg kiszámításához figyelembe veendő időszakokat. Helyénvaló három végrehajtási időszakot meghatározni, amelyek mindegyike tekintetében kiegészítő összeg juttatható egy adott tagállamnak.
            
         
               (3)
            
            
               Ha 2017-ben szükségesnek látszik, hogy 2019-ben elvégezzük az 516/2014/EU rendelet 17. cikkének (2) bekezdésében említett közös uniós letelepítési prioritások felülvizsgálatát, a 2018–2020-as évekre kiterjedő letelepítési időszak a 2018-as és 2019-es évre korlátozható. Ebben az esetben e rendelet úgy módosul, hogy a 2020-as évre vonatkozó újabb letelepítési időszakot állapítson meg.
            
         
               (4)
            
            
               Ahhoz, hogy a Bizottság a letelepítési időszakok bármelyike tekintetében meghatározhassa a juttatandó további letelepítési célú összeget, minden tagállamnak be kell nyújtania a Bizottsághoz az arra vonatkozó becslést, hogy hány személyt tervez letelepíteni a szóban forgó időszakban. A becslést az 802/2014/EU bizottsági végrehajtási rendelet (3) 2. cikkével létrehozott elektronikus adatcserére szolgáló rendszer útján kell benyújtani.
            
         
               (5)
            
            
               Az 516/2014/EU rendelet előírja, hogy a letelepítési célú kiegészítő összegeket az 514/2014/EU rendelet 14. cikkében említett, a nemzeti programokat jóváhagyó egyéni finanszírozási határozatok meghozatalakor kell első alkalommal az érintett tagállamoknak juttatni. A 2014-es és 2015-ös évekre kiterjedő letelepítési időszak esetében tehát a Bizottságnak benyújtandó nemzeti programoknak kell tartalmazniuk a tagállam által az adott időszakban letelepíteni tervezett személyek számára vonatkozó becslést. A további letelepítési időszakok esetében minden tagállamnak a letelepítési időszakot megelőző év szeptember 15-ig kell benyújtania a becslését.
            
         
               (6)
            
            
               Az egyes tagállamoknak juttatott letelepítési célú kiegészítő összeg a tagállamok által letelepíteni tervezett személyek számára vonatkozó becslésen alapul. Ahhoz, hogy a kiegészítő összeg kifizethető legyen, az adott személyt ténylegesen le kell telepíteni az érintett időszak kezdetétől az annak végétől számított legfeljebb hat hónapos időszak elteltéig.
            
         
               (7)
            
            
               Ahhoz, hogy az egyes letelepített személyenkénti átalányon alapuló kiegészítő összeg kifizethető legyen, a tagállamoknak jelentést kell tenniük a Bizottságnak a kifizetésre jogosító személyek számáról. A tagállamoknak meg kell őrizniük az e kifizetésre jogosító személyekre vonatkozó bizonyítékokat.
            
         
               (8)
            
            
               Az 516/2014/EU rendelet kötelezi az Egyesült Királyságot és Írországot, így e rendelet kötelező e tagállamokra nézve.
            
         
               (9)
            
            
               Dániát sem az 516/2014/EU rendelet, sem e rendelet nem kötelezi.
            
         
               (10)
            
            
               Az e rendeletben előírt intézkedések mielőbbi alkalmazásának lehetővé tétele érdekében a rendeletnek az Európai Unió Hivatalos Lapjában való kihirdetését követő napon hatályba kell lépnie.
            
         ELFOGADTA EZT A RENDELETET:
   1. cikk
   A letelepített személye utáni kiegészítő összeg juttatása
   (1)   Annak érdekében, hogy az 516/2014/EU rendelet 17. cikkének (1) bekezdésébe foglalt előírás szerint letelepített személyenként kiegészítő összeget juttassanak számukra, minden tagállam megküldi a Bizottságnak az alábbi időszakokban általuk letelepíteni tervezett személyek számára vonatkozó becslést:
   
               a)
            
            
               a 2014-es és 2015-ös év,
            
         
               b)
            
            
               a 2016-os és 2017-es év,
            
         
               c)
            
            
               a 2018-as, 2019-es és 2020-as év.
            
         (2)   A becslések tartalmazzák az 516/2014/EU rendelet 17. cikkének (2) bekezdésében meghatározott, valamelyik prioritást jelentő kategóriába és személycsoportba tartozó személyek számát. A becsléseket az 802/2014/EU végrehajtási rendelet 2. cikkével létrehozott elektronikus adatcserére szolgáló rendszer útján kell benyújtani, az alábbiak szerint:
   
               a)
            
            
               a 2014-es és 2015-ös évekre vonatkozó becsléseket bele kell foglalni az 514/2014/EU rendelet 14. cikkének megfelelően benyújtott tagállami nemzeti programba;
            
         
               b)
            
            
               a 2016-os és 2017-es évre vonatkozó becslést 2015. szeptember 15-ig kell benyújtani;
            
         
               c)
            
            
               a 2018–2020-as évekre vonatkozó becslést 2017. szeptember 15-ig kell benyújtani.
            
         (3)   A Bizottság megvizsgálja a becsléseket, és a lehető leghamarabb dönt az egyes tagállamoknak juttatandó kiegészítő összegekről, az 516/2014/EU rendelet 17. cikkének (9) bekezdésében előírtaknak megfelelően.
   2. cikk
   A letelepített személyek után járó kiegészítő összegre való jogosultság és a jelentéstétel
   (1)   A kiegészítő összegre való jogosultsághoz az adott személyt ténylegesen le kell telepíteni az érintett időszak kezdetétől az annak végétől számított legfeljebb hat hónapos időszak elteltéig.
   A tagállamok megőrzik az letelepített személyeknek, valamint a letelepítés időpontjának megfelelő azonosításához szükséges információkat.
   Az 516/2014/EU rendelet 17. cikkének (2) bekezdésében említett valamelyik prioritást jelentő kategóriába és személycsoportba tartozó személyek tekintetében, a tagállamoknak az arra vonatkozó bizonyítékokat is meg kell őrizniük, hogy az említettek az adott prioritást jelentő kategóriába vagy személycsoportba tartoznak.
   (2)   Minden tagállam, amely számára letelepítési célú kiegészítő összeget juttattak, az 514/2014/EU rendelet 39. cikkében előírt éves pénzügyi kimutatásában feltünteti az említett kiegészítő összegre jogosító, letelepített személyek számát, valamint az 516/2014/EU rendelet 17. cikkének (2) bekezdésében meghatározott, valamelyik prioritást jelentő személykategóriába tartozó személyek számát. Minden letelepített személy egyszer vehető számításba.
   3. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó a tagállamokban a Szerződéseknek megfelelően.
      Kelt Brüsszelben, 2014. július 24-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 150., 2014.5.20., 168. o.
   
   
      (2)  HL L 150., 2014.5.20., 112. o.
   
   
      (3)  A nemzeti programok mintáinak megállapításáról, valamint a Menekültügyi, a Migrációs és az Integrációs alapra, valamint a rendőrségi együttműködés, a bűnmegelőzés és a bűnözés elleni küzdelem, valamint a válságkezelés pénzügyi támogatására szolgáló eszközre vonatkozó általános rendelkezések megállapításáról szóló 514/2014/EU európai parlamenti és tanácsi rendelet szerinti, a Bizottság és a tagállamok közötti elektronikus adatcserére szolgáló rendszer feltételeinek megállapításáról szóló, 2014. július 24-i 802/2014/EU bizottsági végrehajtási rendelet (Lásd e Hivatalos Lap 22. oldalát.).